**Απόφαση ΔΣ για καταδίκη της χώρας μας από το ΕΔΔΑ, για την υπόθεση Σαββαΐδου**

Με αφορμή την πρόσφατη καταδίκη της χώρας από το ΕΔΔΑ (απόφαση Σαββαΐδου κατά Ελλάδας της 31.1.2023) για παραβίαση του τεκμηρίου αθωότητας της συναδέλφου, Αικατερίνης Σαββαΐδου, λόγω δηλώσεων πρώην κυβερνητικής εκπροσώπου, που προεξοφλούσαν την ενοχή της, προτού ακόμη αποφανθούν τα αρμόδια όργανα της ποινικής δικαιοσύνης, τα οποία τελικώς μάλιστα τη δικαίωσαν, επαναλαμβάνουμε τις πάγιες θέσεις του σώματος, σχετικά με την υποχρέωση απαρέγκλιτου σεβασμού του τεκμηρίου αθωότητας:

1. Παρεμβάσεις ή προσπάθειες παρέμβασης στο έργο της δικαιοσύνης, άμεσα ή έμμεσα, από όπου και αν προέρχονται, ιδίως σε εκκρεμείς υποθέσεις, δεν νοούνται.
2. Παρότι το τεκμήριο αθωότητας αποτελεί διαχρονικό θεμέλιο της ποινικής δικονομικής τάξης, πρόκειται για αρχή που καταπατάται συχνά, ιδίως δι’ ενεργειών και δηλώσεων εκπροσώπων τόσο της νομοθετικής και εκτελεστικής εξουσίας, όσο και εκπροσώπων της λεγόμενης «τέταρτης εξουσίας», ήτοι των ΜΜΕ, που αναφέρονται σε εκκρεμείς ποινικές υποθέσεις, προεξοφλώντας ανεπίτρεπτα την καταδίκη του κατηγορουμένου ή παρουσιάζοντας ως δεδομένη την τέλεση του φερομένου αδικήματος.
3. Όταν υπαίτιοι των παραβιάσεων είναι στελέχη της Κυβέρνησης ή βουλευτές, παραβιάζεται, προσέτι, η συνταγματική αρχή της διάκρισης των εξουσιών.
4. Πέραν της προσβολής των δικαιωμάτων των εκάστοτε κατηγορουμένων, οι συστηματικές αυτές παραβιάσεις εκθέτουν διεθνώς τη χώρα (όπως συνέβη και με την πρόσφατη καταδίκη από το Δικαστήριο του Στρασβούργου), και καταδεικνύουν ότι δεν αρκεί πλέον η φραστική καταδίκη, αλλά προσαπαιτείται πιο λυσιτελής αντιμετώπιση του φαινομένου.
5. Ο Δικηγορικός Σύλλογος Αθηνών, ως θεματοφύλακας των ανθρωπίνων δικαιωμάτων, πέραν της συγκεκριμένης υποθέσεως της έγκριτης συναδέλφου Κατερίνας Σαββαΐδου, της οποίας τα σχετικά δικαιώματα παραβιάστηκαν εν προκειμένω, όπως και το ΕΔΔΑ έκρινε, καλεί για ακόμη μία φορά όλα τα όργανα και τα στελέχη της Πολιτείας διαχρονικώς, καθώς και όλους όσοι εκφέρουν δημόσιο λόγο, να επιδεικνύουν τον δέοντα σεβασμό στο συνταγματικώς και διεθνώς κατοχυρωμένο τεκμήριο αθωότητας.